KIRJALLINEN KYSYMYS E-2482/02 esittäjä(t): Peter Skinner (PSE) komissiolle. Ehdotus lentokentän rakentamiseksi Cliffe Marshesiin Yhdistyneessä Kuningaskunnassa.



Virallinen lehti nro 052 E , 06/03/2003 s. 0177 - 0178



KIRJALLINEN KYSYMYS E-2482/02 esittäjä(t): Peter Skinner (PSE) komissiolle (6. syyskuuta 2002) Aihe: Ehdotus lentokentän rakentamiseksi Cliffe Marshesiin Yhdistyneessä Kuningaskunnassa Yhdistyneen Kuningaskunnan hallituksen liikenneministeriö on käynnistänyt maan lentoliikenteen tulevaa kehitystä maan kaakkoisosassa koskevan kansallisen kuulemismenettelyn. Erään kyseisessä asiakirjassa esitetyn ehdotuksen mukaan Kaakkois-Englannin Medwayhin, Cliffe Marshesiin, rakennettaisiin uusi kansainvälinen lentokenttä. Monet vaalipiirini kansalaiset ovat lähestyneet minua kirjeitse ja ilmaisseet huolestuneisuutensa kyseisen ehdotuksen johdosta. Marshes-alue on Ramsar-sopimuksen alainen kohde, erityistä tieteellistä mielenkiintoa sisältävä, EY:n luontotyyppidirektiivin alainen suojelukohde. Olisin kiitollinen, jos komissio voisi kertoa näkemyksensä kansainvälisen lentokentän rakentamisesta kyseiselle alueelle. Mitä valtuuksia EU:n komissiolla on kieltääkseen jäsenvaltioita rakentamasta tuon tapaisille alueille? Mitä lupia komissiolta tämän hankkeen jatkaminen edellyttää? Mitä seurauksia Yhdistyneen Kuningaskunnan hallitukselle olisi sillä, jos se jatkaisi alueen kehittämisen tiellä? Olisin kiitollinen pikaisesta vastauksesta. Margot Wallströmin komission puolesta antama vastaus (17. lokakuuta 2002) Komissio on tietoinen siitä, että Yhdistynyt kuningaskunta suunnittelee uuden kansainvälisen lentoaseman rakentamista Cliffeen osana Kaakkois-Englannin lentoliikenteen kehittämishanketta. Yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 annetussa Euroopan parlamentin ja neuvoston päätöksessä N:o 1692/96/EY(1) vahvistetaan suuntaviivat, jotka koskevat tavoitteita, prioriteetteja ja periaatteita Euroopan laajuisen liikenneverkon alalla. Suuntaviivoissa määritellään yhteistä etua koskevia hankkeita, joiden pitäisi edistää liikenneverkon kehittämistä kautta yhteisön. Euroopan laajuiseen liikenneverkkoon kuuluvat myös lentoasemat, joiden on oltava suuntaviivoissa vahvistettujen perusteiden mukaisia. Koillis-Englantia koskevan kuulemisasiakirjan (the South East Consultation Document) mukaan Cliffen lentoaseman kysynnän on arvoitu olevan 58 miljoonaa matkustajaa vuodessa vuonna 2015, minkä perusteella lentoasemaa voidaan pitää kansainvälisenä liikenteen solmukohtana. Suuntaviivapäätöksen 8 artiklan mukaan yhteisön ympäristölainsäädäntö on otettava huomioon yhteistä etua koskevia lentoasemahankkeita kehitettäessä ja toteutettaessa. Cliffe Marshes -suoalue on osa Thames-joen suistoa ja Marshes-erityissuojelualuetta, joka on nimetty luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(2) mukaisesti. Näin ollen sellaisen lentoaseman rakentaminen, joka saattaa vaikuttaa heikentävästi alueeseen, on mahdollista ainoastaan, jos se täyttää luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(3) 6 artiklan 3 ja 4 kohdassa säädettyjä menettelyihin ja käytäntöön liittyvät vaatimukset, joita sovelletaan erityissuojelualueisiin. Tällöin suunnitellun hankkeen ympäristövaikutukset on arvioitava ottaen erityisesti huomioon sen mahdolliset vaikutukset erityissuojelualueen luonnonsuojeluarvoihin. Mikäli arviointi osoittaa, että hanke aiheuttaa huomattavaa vahinkoa erityissuojelualueelle, hanke voidaan sallia ainoastaan, jos muita vaihtoehtoja ei ole käytettävissä ja hankkeeseen liittyy yleisen edun kannalta pakottavia syitä. Tällaisessa tapauksessa on toteutettava korvaavia toimenpiteitä, joilla kompensoidaan hankkeen vuoksi luontotyypille aiheutunut vahinko. Koska lentoaseman rakentaminen kuuluu jäsenvaltioiden toimivaltaan, siihen ei tarvita lupaa komissiolta etukäteen. (1) EYVL L 228, 9.9.1996. (2) EYVL L 103, 25.4.1979. (3) EYVL L 206, 22.7.1992.